als_Latn dik_Latn sag_Latn
Kreu i PAA-së, Agron Duka, ka paralajmëruar daljen vetë në zgjedhje, duke mos u përfshirë në listat e Partisë Demokratike.
Kur partitë aleate të PD-së kanë vendosur që në zgjedhjet parlamentare të mos regjistrohen si forca politike, por të mbledhin vota nën siglën e PD-së, Duka pritet të dalë i vetëm me forcën e tij politike. Në një prononcim për “Ora News”, Duka ka deklaruar se gjasat janë që të dalë i vetëm me forcën e tij politike.
“Është më tepër ideja për të hyrë në zgjedhje vetëm. Edhe strukturat, aq sa kemi, mendojnë se duhet të provohemi si PAA. Prevalon më tepër kjo mundësi. Nëse do të bëhet fjalë për emrin tim që të jem në listë, nuk e pranoj sepse më duket sikur i fus në grackë të gjithë ata që kanë ardhur pas meje, jo vetëm pas meje, por pas asaj kauze. Merremi me zhvillimin rural, me mjedisin. Nëse unë do të pranoja të isha në listën e PD-së vetëm, e para, do të ndihen të tradhtuar ata që kanë kaq kohë që na vijnë mbrapa. E dyta, natyrisht do isha besnik i stemës së PD-së dhe nëse dal më vete duke marrë një ose dy mandate, pastaj do të vendosim se me kë do të bëjmë koalicion”, ka sqaruar Duka.
Sipas kreut të PAA-së, pas zgjedhjeve parlamentare, duke qenë se forca e tij do të dalë e vetme, nuk e mohon edhe një koalicion të mundshëm me Partinë Socialiste.
“Pa dyshim! Ai pranon që të zgjidhë problemet që kemi në programin tonë, sidomos subvencionet direkte, ne mund të bëjmë koalicion me një nga ato forca”, ka deklaruar kreu i PAA-së, Duka.
als_Latn als_Latn als_Latn als_Latn als_Latn